Afrikaans Bible Story - Die Paasfeesstorie - The Story of Easter by Linda Sue Pochodzay Edwards
Text Version | English | Greek | Italian
Wat 'n verskriklike hartseer dag was dit vir Jesus se vriende! Hulle het droewig gestaan en kyk terwyl Jesus aan die kruis gehang het, sterwend. Hulle het nie heeltemal verstaan waarom dit moes gebeur nie.
Hulle het geglo dat Jesus die Seun van God was en hulle het onthou hoe Hy die siekes gesond gemaak en blinde mense laat sien het. Hulle het onthou hoe Hy duisende mense gevoed het met net 'n paar broodjies en vissies. Hulle het selfs onthou hoe Hy veroorsaak het dat dooie mense weer lewend geword het. Hy was so 'n goeie, vriendelike man; waarom moes Hy doodgaan?
Net voor die son begin sak het in die weste, het Josef, een van Jesus se vriende, opgelet dat Jesus nie meer asemhaal nie. Hy het vinnig na Pilatus gegaan om hom te vra of hy die liggaam van Jesus kon kry om Hom te begrawe. Toe Pilatus instem, het Josef en Nikodémus ('n ander vriend) Jesus se liggaam versigtig in skoon doeke toegedraai. Toe het hulle Hom na 'n graf wat in rots uitgekap was, geneem om Hom te begrawe.
Die volgende dag, het die Fariseërs begin om aan Jesus te dink. Hulle was die mense wat Jesus wou doodmaak. Hulle het onthou hoe Hy hulle geleer en gesê het, dat Hy weer na drie dae sou opstaan. Hulle was bekommerd dat dit dalk waar mag wees! Hulle het ook gedink dat Jesus se dissipels dit sou onthou en dat hulle dalk kon probeer om die liggaam van die graf te steel, sodat hulle kon sê dat Jesus weer opgestaan het. Hulle het na Pilatus gegaan en voorgestel dat die graf toegemaak moes word met 'n groot steen en dat wagte rondom die graf geplaas moes word.
Net voor daglig die volgende dag, het die wonderlikste ding gebeur! Daar was 'n GROOT AARDBEWING! 'n ENGEL van die Here het neergedaal uit die hemel, die reusagtige steen weggerol van die deur van die graf af en daarop gaan sit. Die wagte het van vrees begin bewe! Hulle het op die grond neergeval asof hulle dood is!
Maria en sommige ander vroue het besluit om baie vroeg die oggend op te staan om die graf te gaan besoek waar Jesus neergelê was. Terwyl hulle met die pad af geloop het, het hulle bespreek hoe hulle by die graf gaan inkom. Hulle het speserye en parfuum saamgebring en wou dit op Jesus se liggaam plaas. Hulle het geweet van die groot steen wat voor die ingang gerol was en hulle het nie 'n idee gehad hoe hulle dit sou wegrol nie.
Wat 'n VERRASSING het hulle gekry toe hulle by die graf kom! Die steen was reeds weggerol! En . . . daar was 'n ENGEL wat op die steen gesit het! Die vroue was nogal bang, maar die engel het baie liefdevol met hulle gepraat:
"Moenie bang wees nie. Ek weet dat julle gekom het om Jesus te sien. Hy is nie hier nie; want hy het opgestaan, net soos Hy gesê het. Kom binne en kyk na die plek waar Hy gelê het."
Die vroue het binne die graf binnegegaan en dit leeg gevind, net soos die engel gesê het.
Die engel het weer 'n keer met die vroue gepraat:
"Gaan gou en vertel die ander dissipels dat Jesus uit die dood opgestaan het; en dat Hy na Galiléa gaan waar julle Hom sal sien."
Die vroue het presies gedoen soos die engel hulle beveel het. Hulle het met ontsag en groot blydskap vinnig van die graf af gehardloop na die ander dissipels toe om die goeie nuus aan hulle te gaan vertel. Maar . . . toe die vroue vir Petrus en die ander vriende die goeie nuus probeer vertel het . . . het niemand hulle geglo nie!
Toe die vroue aanhou, het Petrus besluit dat hy self moes gaan uitvind of dit waar is.
Hy het die hele pad na die graf gehardloop.
Hy het dit binnegegaan.
Hy het die doeke, wat om Jesus gedraai was gesien, maar die liggaam was nie daar nie.
Hy het gewonder of dit moontlik regtig waar kon wees. Het Jesus regtig uit die dood opgestaan? Was Jesus regtig lewendig?
Twee van Jesus se ander vriende het op reis gegaan na die dorpie genaamd Émmaüs. Terwyl hulle geloop en praat het, het hulle al die dinge wat oor die laaste paar dae plaasgevind het, bespreek. 'n Man het nader gekom en saam met die groep geloop. Hy het saam met hulle gestap en wou deel hê aan hulle gesprek. Kléopas het die man begin vertel oor hoe Jesus aan die kruis gehang het. Hulle het gepraat oor hoe die vroue die leë graf gekry het.
Soos wat hulle hul reis voortgesit het, het hulle die man binne genooi om saam met hulle te aandete te geniet. Toe hulle gaan sit het om hulle maaltyd te nuttig, het die man 'n broodjie opgetel en dit in stukke gebreek. Toe het Hy oor die maaltyd gebid en die brood vir die mans gegee. Op daardie presiese oomblik het hulle besef dat die man JESUS was! Hulle het die hele tyd met Jesus gepraat en dit nie eers geweet nie!
Toe . . . het NOG 'n vreemde ding gebeur. Onmiddellik nadat hulle besef het wie regtig saam met hulle om die tafel gesit het . . . het Jesus verdwyn! Hulle het gepraat oor die wonderlike tyd wat hulle gehad het toe hulle met Jesus gesels het op die pad en hulle kon nie help om te praat oor sy vreemde verdwyning nie. Hulle het van hulle ete af opgestaan en teruggegaan na Jerusalem waar hulle al die ander dissipels die goeie nuus vertel het, dat Jesus REGTIG uit die dood opgestaan het en met hulle gepraat het.
Terwyl hulle nog daarvan vertel het, het Jesus weer aan hulle verskyn. Hulle was bang en het gedink hulle sien 'n spook, maar Jesus het hulle beveel om nie bang te wees nie. Hy het vir hulle Sy hande en voete gewys waar Hy aan die kruis vasgenael was, sodat hulle kon glo dat dit regtig Hy was.
Toe hulle die spykergate in Sy hande en voete sien, het hulle uiteindelik geglo dat Jesus uit die dood opgestaan het, net soos Hy gesê het Hy sou. Hulle was soooo bly en vol vreugde om hulle vriend weer by hulle te hê. Hulle was soooo opgewonde dat hulle net vir ALMAL die goeie nuus moes vertel dat JESUS LEEF!